મજા નંબર પાંચ છે અભિનેત્રી રેબેકા ફર્ગ્યુસન. કિલર લુક્સ અને રબરની જેમ વળતા શરીર સાથે અત્યંત આસાનીથી ઍક્શન સીન કરતી આ સ્વીડિશ અભિનેત્રી ઘણે ઠેકાણે ટૉમ ક્રૂઝ પાસેથી સીન રીતસર પડાવી લે છે. જો સામે ટૉમ જેવો ખમતીધર હીરો ન હોત તો રેબેકા તેને ખાઈ ગઈ હોત. રેબેકાનું મિસ્ટીરિયસ પાત્ર વિશ્વાસ-શંકા, દોસ્તી-પ્રેમની વચ્ચે ઝોલાં ખાતું રહે છે. મજા નંબર સિક્સ છે બૅકગ્રાઉન્ડ મ્યુઝિક અને કૅમેરાવર્ક. મિશન ઇમ્પૉસિબલ સિરીઝની સિગ્નેચર ટ્યુન તો આવી રહેલા ઍડ્વેન્ચરની છડી પોકારે જ છે, પરંતુ સમગ્ર ફિલ્મમાં થ્રિલનું પમ્પિંગ કરતું સંગીત પણ એટલું જ ઝન્નાટેદાર છે. એમાંય એક તબક્કે તો બૅકગ્રાઉન્ડમાં મ્યુઝિકલ ઑપેરા ચાલે છે અને એના પડદા પાછળ ખૂની ખેલ ચાલે છે. કહેવાય છે કે આ ઉંમરે પણ ટૉમ ક્રૂઝ પોતાના સ્ટન્ટ જાતે જ કરે છે. જે હોય તે, પરંતુ ફિલ્મને વિડિયો-ગેમ બનાવી દે એવી વધુપડતી સ્પેશ્યલ ઇફેક્ટ્સને બદલે અહીં મોટા ભાગની ઍક્શન જેન્યુઇન લાગે છે. એક સૂક્ષ્મ મજા : મિશન ઇમ્પૉસિબલ સિરીઝનો પ્રોડ્યુસર ટૉમ ક્રૂઝ પોતે છે. પરંતુ આ વખતથી એમાં પૈસા રોકનારાઓની યાદીમાં ચીનની સૌથી મોટી ઈ-કૉમર્સ કંપની અલીબાબાનું નામ પણ ઉમેરાયું છે.